《探芳信·午日重到荷池同邹太史泰和》
清代·黄之隽

早朝罢。趁一扇障尘，双鞋替马。正晓凉天气，平地澹如画。

远风吹聚蓬瀛侣，人影垂杨下。比前番、燕态全轻，鹭情尤雅。

好景渐宜夏。看萍点钱圆，浪文绫砑。依约江南，倒绿映檐瓦。

无人竞渡空流水，引起思乡话。向波湾、试觅渔竿共把。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。